Batteriet i Danmarks mest populære plugin-hybrid risikerer overophedning

Ejere af Danmarks bedst sælgende plugin-hybrid, Ford Kuga, skal nu en tur forbi værkstedet. Ford har nemlig identificeret en potentiel sikkerhedsrisiko i bilens højspændingsbatteri, der i sjældne tilfælde kan blive overophedet.

I alt 17.214 biler i Danmark bliver berørt af tilbagekaldelsen, hvor en softwareopdatering skal forhindre problemet i at opstå. Indtil opdateringen er installeret, opfordrer Ford alle ejere til at undlade at oplade bilens batteri og i stedet køre i ”Auto EV”-tilstand, hvilket reducerer risikoen for overophedning.

Problemet er blevet observeret i fire tilfælde blandt mere end 165.800 biler i Europa, men der har heldigvis ikke været nogen personskader. Ifølge Ford skyldes fejlen, at visse battericeller kan forårsage en temperaturstigning, der potentielt kan føre til overophedning.

“De berørte danske Ford Kuga plug-in Hybrid-ejere vil i disse dage modtage besked direkte i deres e-Boks, indeholdende nærmere information om, hvordan de skal forholde sig,” skriver Ford i en pressemeddelelse.

Den nødvendige softwareopdatering forventes klar i løbet af andet kvartal 2025. De ramte biler er produceret mellem 20. august 2019 og 28. november 2023 på Fords fabrik i Valencia, Spanien.

Ford beklager de gener, tilbagekaldelsen måtte medføre, men understreger, at bilerne fortsat er sikre at køre i, så længe de anbefalede forholdsregler følges.

Det er ikke første gang, der er udfordringer med batteriet i Ford Kuga. I August 2020 måtte Ford advare Kuga-ejere om, at de ikke måtte oplade batteriet overhovedet, da det kunne bryde i brand. Dengang måtte Ford udskifte batteriet i samtlige solgte modeller.

Batteriet i Danmarks mest populære plugin-hybrid risikerer overophedning